## Pravilnik o službenoj odori, oznakama zvanja i značkama službenika i namještenika lučkih kapetanija i Uprave za pomorstvo

### NN 162/1998 (22.12.1998.), Pravilnik o službenoj odori, oznakama zvanja i značkama službenika i namještenika lučkih kapetanija i Uprave za pomorstvo

# **MINISTARSTVO POMORSTVA, PROMETA I VEZA**

Na temelju članka 13. stavka 3. točke 1. Zakona o lučkim kapetanijama
("Narodne novine", br. 124/97), ministar pomorstva, prometa i veza donosi

## **PRAVILNIK**

### **O SLUŽBENOJ ODORI, OZNAKAMA ZVANJA I ZNAČKAMA SLUŽBENIKA I NAMJEŠTENIKA LUČKIH KAPETANIJA I UPRAVE ZA POMORSTVO**

I. OPĆE ODREDBE

Članak 1.

Ovim Pravilnikom propisuje se službena odora, oznake zvanja i značke
službenika i namještenika lučkih kapetanija i Uprave za pomorstvo.

Članak 2.

Pod službenom odorom u smislu članka 1. ovoga Pravilnika, razumijeva
se zimska službena odora, ljetna službena odora i zaštitna radna odora
te pripadajuće oznake propisane ovim Pravilnikom.

Članak 3.

Službenu odoru dužni su nositi:

1. ravnatelj Uprave za pomorstvo;

2. službenici Odjela sigurnosti plovidbe i službenici lučkih kapetanija;

3. tajnik lučkog kapetana;

(u daljnjem tekstu: službenici i namještenici)

Članak 4.

Pod zimskom službenom odorom u smislu članka 2. ovoga Pravilnika, razumijeva
se:

- zimska svečana službena odora;

- zimska radna službena odora.

Zimsku svečanu službenu odoru dužni su nositi za vrijeme obavljanja
poslova i zadataka ravnatelj Uprave za pomorstvo, službenici Odjela sigurnosti
plovidbe, lučki kapetani, načelnici Odjela u lučkoj kapetaniji, inspektori
sigurnosti plovidbe, kapetani ispostava, članovi posade na brodovima i
brodicama kapetanija, ostali službenici lučkih kapetanija te tajnik lučkog
kapetana.

Zimsku radnu službenu odoru dužni su nositi za vrijeme obnašanja službene
dužnosti lučki kapetani, načelnici Odjela u lučkoj kapetaniji, inspektori
sigurnosti plovidbe, kapetani ispostava, članovi posade na brodovima i
brodicama kapetanija, ostali službenici lučkih kapetanija te tajnik lučkog
kapetana.

Članak 5.

Pod ljetnom službenom odorom u smislu članka 2. ovoga Pravilnika, razumijeva
se:

- ljetna svečana službena odora;

- ljetna radna službena odora.

Ljetnu svečanu službenu odoru dužni su nositi za vrijeme obnašanja službene
dužnosti ravnatelj Uprave za pomorstvo, službenici Odjela sigurnosti plovidbe,
lučki kapetani, načelnici Odjela u lučkoj kapetaniji, inspektori sigurnosti
plovidbe, kapetani ispostava, članovi posade na brodovima i brodicama kapetanija,
ostali službenici lučkih kapetanija te tajnik lučkog kapetana.

Ljetnu radnu službenu odoru dužni su nositi za vrijeme obnašanja službene
dužnosti lučki kapetani, načelnici Odjela u lučkoj kapetaniji, inspektori
sigurnosti plovidbe, kapetani ispostava, članovi posade na brodovima i
brodicama kapetanija, ostali službenici lučkih kapetanija te tajnik lučkog
kapetana.

Članak 6.

Zaštitnu radnu odoru dužni su nositi za vrijeme obnašanja službene dužnosti
i prilikom obavljanja posebnih zadataka, inspektori sigurnosti plovidbe
i članovi posade brodova i brodica kapetanija.

Članak 7.

Zimsku službenu odoru dužni su nositi službenici i namještenici iz stavka
2. i 3. članka 4. ovoga Pravilnika od 15. listopada do 15. svibnja.

Ljetnu službenu odoru dužni su nositi službenici i namještenici iz stavka
2. i 3. članka 5. ovoga Pravilnika od 16. svibnja do 14. listopada.

Zaštitnu radnu odoru dužni su nositi službenici iz članka 6. ovoga Pravilnika
tijekom cijele godine.

II. SASTAVNI DIJELOVI I BOJA SLUŽBENE ODORE

*Zimska službena odora*

Članak 8.

Sastavni dijelovi zimske svečane službene odore su:

- kapa;

- kapa - tanjurača;

- bluza dugih rukava/košulja dugih rukava;

- svečani ženski kostim/svečano muško odijelo;

- kravata;

- zimska jakna;

- opasač;

- cipele;

- čarape.

Sastavni dijelovi zimske radne službene odore su:

- kapa;

- bluza dugih rukava/košulja dugih rukava;

- sako (ženski)/kratka jakna do struka (muška);

- suknja/hlače;

- kravata;

- zimska jakna;

- opasač;

- cipele;

- čarape.

Svi dijelovi odjeće zimske službene odore službenika i namještenika,
osim bluze dugih rukava, košulje dugih rukava, kravate, zimske jakne, opasača
i čarapa, izrađeni su od plave tkanine sirovinskog sastava 55-60% runska
vuna i 45-40% poliester.

Bluza i košulja dugih rukava izrađene su od bijele tkanine sirovinskog
sastava 100% češljani pamuk.

Kravata je izrađena od plave tkanine sirovinskog sastava 100% svila.

Zimska jakna izrađena je od goroteksa ili simpateksa plave boje, s uloškom
za skidanje.

Opasač je izrađen od čvrste tkanine, crne boje s metalnom kopčom u sredini
koje su dva prekrižena admiralitetska sidra.

Cipele su izrađene od crne prirodne kože s gumenim (antišivalo) slojem
protiv klizanja.

Čarape su izrađene od plave tkanine sirovinskog sastava 100% češljani
pamuk.

Pripadni dijelovi zimske službene odore su gumbi, veliki promjera 20
mm, odnosno mali promjera 12 mm, izrađeni od metala boje zlata, s dva prekrižena
admiralitetska sidra.

Članak 9.

Sastavni dijelovi zimske svečane službene odore članova posade na brodovima
i brodicama kapetanije su:

- kapa;

- kapa - tanjurača;

- bluza dugih rukava/košulja dugih rukava;

- svečani ženski kostim/svečano muško odijelo;

- kravata;

- zimska jakna;

- kišno odijelo;

- opasač;

- cipele;

- čarape.

Sastavni dijelovi zimske radne službene odore članova posade na brodovima
i brodicama kapetanije su:

- kapa;

- zimska mornarska majica;

- sako (ženski)/kratka jakna do struka (muška);

- suknja/hlače;

- kravata;

- zimska jakna;

- kišno odijelo;

- opasač;

- cipele;

- čizme;

- čarape.

Svi dijelovi odjeće zimske službene odore članova posade na brodovima
i brodicama kapetanije, osim bluze dugih rukava, košulje dugih rukava,
zimske mornarske majice, kravate, zimske jakne, kišnog odijela, opasača
i čarapa, izrađeni su od plave tkanine sirovinskog sastava 55-60% runska
vuna i 45-40% poliester.

Za bluzu i košulju dugih rukava vrijedi odredba članka 8. ovoga Pravilnika.

Zimska mornarska majica izrađena je od plave tkanine sirovinskog sastava
100% češljani pamuk.

Za kravatu vrijedi odredba članka 8. ovoga Pravilnika.

Za zimsku jaknu vrijedi odredba članka 8. ovoga Pravilnika.

Kišno odijelo izrađeno je od goroteksa ili simpateksa, nepropusnog za
vodu, pojačanog na laktovima rukava i prednjici.

Za opasač vrijedi odredba članka 8. ovoga Pravilnika.

Za cipele vrijedi odredba članka 8. ovoga Pravilnika.

Čizme su izrađene od gume plave boje.

Za čarape vrijedi odredba članka 8. ovoga Pravilnika.

Za gumbe vrijedi odredba članka 8. ovoga Pravilnika.

*Ljetna službena odora*

Članak 10.

Sastavni dijelovi ljetne svečane službene odore su:

- kapa;

- kapa-tanjurača;

- bluza kratkih rukava / košulja kratkih rukava;

- svečani ženski kostim / svečano muško odijelo;

- kravata;

- ljetna jakna;

- opasač;

- cipele;

- čarape.

Sastavni dijelovi ljetne radne službene odore su:

- kapa;

- bluza kratkih rukava / košulja kratkih rukava;

- sako (ženski) / kratka jakna do struka (muška);

- suknja / hlače;

- kravata;

- ljetna jakna;

- opasač;

- cipele;

- čarape.

Svi dijelovi odjeće ljetne službene odore službenika i namještenika,
osim bluze kratkih rukava, košulje kratkih rukava, kravate, ljetne jakne,
opasača i čarapa izrađeni su od tkanine sirovinskog sastava 55-60% runska
vuna i 45-40% poliester.

Ljetna svečana službena odora službenika i namještenika izrađena je
od tkanine bijele boje.

Ljetna radna službena odora djelatnika izrađena je od tkanine kaki boje.

Za bluzu i košulju kratkih rukava vrijedi odredba članka 8. ovoga Pravilnika.

Za kravatu vrijedi odredba članka 8. ovoga Pravilnika.

Ljetna jakna je izrađena od goroteksa ili simpateksa bijele, odnosno
kaki boje, bez uloška za skidanje.

Za opasač vrijedi odredba članka 8. ovoga Pravilnika.

Cipele su izrađene od crne prirodne kože s gumenim slojem na točkice
protiv klizanja.

Za čarape vrijedi odredba članka 8. ovoga Pravilnika.

Za gumbe vrijedi odredba članka 8. ovoga Pravilnika.

Članak 11.

Sastavni dijelovi ljetne svečane službene odore članova posade na brodovima
i brodicama kapetanije su:

- kapa;

- kapa-tanjurača;

- bluza kratkih rukava / košulja kratkih rukava;

- svečani ženski kostim / svečano muško odijelo;

- kravata;

- ljetna jakna;

- kišno odijelo;

- opasač;

- cipele;

- čarape.

Sastavni dijelovi ljetne radne službene odore članova posade na brodovima
i brodicama kapetanije su:

- kapa;

- ljetna mornarska majica;

- sako (ženski) / kratka jakna do struka (muška);

- suknja / hlače - bermude;

- kravata;

- ljetna jakna;

- kišno odijelo;

- opasač;

- cipele;

- čizme;

- čarape.

Svi dijelovi odjeće ljetne službene odore članova posade na brodovima
i brodicama kapetanije, osim bluze kratkih rukava, košulje kratkih rukava,
ljetne mornarske majice, kravate, ljetne jakne, kišnog odijela, opasača
i čarapa, izrađeni su od tkanine sirovinskog sastava 55-60% runska vuna
i 45-40% poliester.

Ljetna svečana službena odora članova posade na brodovima i brodicama
kapetanije izrađena je od tkanine bijele boje.

Ljetna radna službena odora članova posade na brodovima i brodicama
kapetanije izrađena je od tkanine kaki boje.

Za bluzu i košulju kratkih rukava vrijedi odredba članka 8. ovoga Pravilnika.

Za ljetnu mornarsku majicu vrijedi odredba članka 9. ovoga Pravilnika.

Za kravatu vrijedi odredba članka 8. ovoga Pravilnika.

Za ljetnu jaknu vrijedi odredba članka 10. ovoga Pravilnika.

Za kišno odijelo vrijedi odredba članka 9. ovoga Pravilnika.

Za opasač vrijedi odredba članka 8. ovoga Pravilnika.

Za čarape vrijedi odredba članka 8. ovoga Pravilnika.

Za cipele vrijedi odredba članka 10. ovoga Pravilnika.

Za čizme vrijedi odredba članka 9. ovoga Pravilnika.

Za gumbe vrijedi odredba članka 8. ovoga Pravilnika.

*Zaštitna radna odora*

Članak 12.

Sastavni dijelovi zaštitne radne odore su:

- kaciga;

- prsluk bez rukava;

- kombinezon;

- rukavice;

- cipele;

- čizme;

- čarape.

- Kaciga je izrađena od plastike plave boje.

- Kombinezon je izrađen od tkanine indigo boje, sirovinskog sastava
100% češljani pamuk.

- Prsluk bez rukava je izrađen od goroteksa indigo boje.

- Rukavice su izrađene od runske vune plave boje.

- Za cipele vrijedi odredba članka 8. ovoga Pravilnika.

- Za čizme vrijedi odredba članka 9. ovoga Pravilnika.

- Za čarape vrijedi odredba članka 8. ovoga Pravilnika.

Članak 13.

Sastavni dijelovi zaštitne radne odore članova posade na brodovima i
brodicama kapetanije su:

- kapa;

- vunena kapa;

- prsluk bez rukava;

- kombinezon;

- rukavice;

- cipele;

- čizme;

- čarape.

Za kapu vrijedi odredba članka 8. ovoga Pravilnika.

Vunena kapa izrađena je od runske vune plave boje.

Za prsluk bez rukava vrijedi odredba članka 12. ovoga Pravilnika.

Za kombinezon vrijedi odredba članka 12. ovoga Pravilnika.

Za rukavice vrijedi odredba članka 12. ovoga Pravilnika.

Za cipele vrijedi odredba članka 8. ovoga Pravilnika.

Za čizme vrijedi odredba članka 9. ovoga Pravilnika.

Za čarape vrijedi odredba članka 8. ovoga Pravilnika.

III. OZNAKE SLUŽBENE ODORE

Članak 14.

Službenici i namještenici iz članka 3. ovoga Pravilnika dužni su nositi
oznake na zimskoj i ljetnoj službenoj odori, kako slijedi:

1. na kapi;

2. na kapi-tanjurači;

3. na bluzi kratkih rukava;

4. na košulji kratkih rukava;

5. na svečanom ženskom kostimu;

6. na svečanom muškom odijelu;

7. na sakou (ljetnom);

8. na kratkoj jakni do struka;

9. na kravati;

10. na zimskoj jakni;

11. na ljetnoj jakni.

Članak 15.

Službenici i namještenici iz članka 3. ovoga Pravilnika dužni su nositi
na prednjoj gornjoj strani kape i kape-tanjurače oznaku. Oznaka je strojno
vezena na crnoj podlozi, oblika istostraničnog trokuta zaobljenih kuteva,
dužine stranica 70 mm, u sredini kojeg su vezena dva prekrižena admiralitetska
sidra boje zlata, s dužinom dijagonala 35 mm, a iznad njih svijetloplavom,
tamnoplavom, crvenom, bijelom i crnom bojom, te bojom zlata, grb Republike
Hrvatske, visine 25 mm. Oko dvaju prekriženih admiralitetskih sidara, polukružno
su vezene stilizirane maslinove grančice u boji zlata.

Ravnatelj Uprave za pomorstvo, načelnik Odjela sigurnosti plovidbe i
lučki kapetan, nose kapu-tanjuraču čiji je štitnik izrađen od plastike
crne boje, presvučen crnom tkaninom. Oko vanjskog ruba izvezene su stilizirane
maslinove grančice u boji zlata.

Članak 16.

Za službenike i namještenike iz članka 3. ovoga Pravilnika utvrđuju
se sljedeće oznake koje su dužni nositi na gornjem dijelu naramenice, a
izrađene su od crne tkanine, u obliku nepravilnog peterokutnika, širine
50 mm i dužine 145 mm.

1a). Oznaka na ljetnoj bluzi kratkih rukava strojno je vezena u obliku
4 paralelna pravokutnika: prvi širine 36 mm i dužine 50 mm, a ostala tri
svaki širine 12 mm i dužine 50 mm, od hrvatskog tropleta boje zlata, između
kojih je razmak 6 mm. Na udaljenosti 6 mm prema ramenu od četvrtoga pravokutnika,
vezena su dva prekrižena admiralitetska sidra boje zlata s dužinom dijagonala
27 mm.

1b). Oznaka na ljetnoj bluzi kratkih rukava strojno je vezena u obliku
3 paralelna pravokutnika: prvi širine 36 mm i dužine 50 mm, a druga dva
svaki širine 12 mm i dužine 50 mm, od hrvatskog tropleta boje zlata, između
kojih je razmak 6 mm. Na udaljenosti 6 mm prema ramenu od trećega pravokutnika,
vezena su dva prekrižena admiralitetska sidra boje zlata s dužinom dijagonala
27 mm.

1c). Oznaka na ljetnoj bluzi kratkih rukava strojno je vezena u obliku
2 paralelna pravokutnika: prvi širine 36 mm i dužine 50 mm, a drugi širine
12 mm i dužine 50 mm, od hrvatskog tropleta boje zlata, između kojih je
razmak od 6 mm. Na udaljenosti 6 mm prema ramenu od drugoga pravokutnika,
vezena su dva prekrižena admiralitetska sidra boje zlata s dužinom dijagonala
27 mm.

1d). Oznaka na ljetnoj bluzi kratkih rukava strojno je vezena u obliku
4 paralelna pravokutnika, svaki širine 12 mm i dužine 50 mm, od hrvatskog
tropleta boje zlata, između kojih je razmak od 6 mm. Na udaljenosti 6 mm
prema ramenu od četvrtoga pravokutnika, vezena su dva prekrižena admiralitetska
sidra boje zlata s dužinom dijagonala 27 mm.

1e). Oznaka na ljetnoj bluzi kratkih rukava strojno je vezena u obliku
3 paralelna pravokutnika, svaki širine 12 mm i dužine 50 mm, od hrvatskog
tropleta boje zlata, između kojih je razmak od 6 mm. Na udaljenosti 6 mm
prema ramenu od trećega pravokutnika, vezena su dva prekrižena admiralitetska
sidra boje zlata s dužinom dijagonala 27 mm.

1f). Oznaka na ljetnoj bluzi kratkih rukava strojno je vezena u obliku
2 paralelna pravokutnika, svaki širine 12 mm i dužine 50 mm, od hrvatskog
tropleta boje zlata, između kojih je razmak 6 mm. Na udaljenosti 6 mm prema
ramenu od drugoga pravokutnika, vezena su dva prekrižena admiralitetska
sidra boje zlata s dužinom dijagonala 27 mm.

1g). Oznaka na ljetnoj bluzi kratkih rukava strojno je vezena u obliku
pravokutnika širine 12 mm i dužine 50 mm, od hrvatskog tropleta boje zlata.
Na udaljenosti 6 mm prema ramenu od pravokutnika, vezena su dva prekrižena
admiralitetska sidra boje zlata s dužinom dijagonala 27 mm.

1h). Oznaka na ljetnoj bluzi kratkih rukava strojno je vezena u obliku
dva prekrižena admiralitetska sidra boje zlata s dužinom dijagonala 27
mm, na udaljenosti 50 mm prema ramenu.

2. Za oznake na ljetnoj košulji kratkih rukava vrijedi odredba točke
1a), 1b), 1c), 1d), 1e), 1f), 1g) i 1h) stavka 1. ovoga članka.

Članak 17.

Za službenike i namještenike iz članka 3. ovoga Pravilnika, utvrđuju
se sljedeće oznake koje su dužni nositi našivene, kao vrpce na donjem dijelu
rukava, vezene od konca boje zlata u obliku hrvatskog tropleta i dva prekrižena
admiralitetska sidra boje zlata:

1a). Oznaka na sakou strojno je vezena širine 36 mm i 12 mm. Našivena
je tako da obavija prvu polovinu rukava; prvo vrpca širine 36 mm, a zatim
paralelno, na udaljenosti 6 mm, tri paralelne vrpce, svaka širine 12 mm,
između kojih je razmak 6 mm. Na udaljenosti 6 mm prema ramenu od četvrte
vrpce, vezena su dva prekrižena admiralitetska sidra s dužinom dijagonala
45 mm.

1b). Oznaka na sakou strojno je vezena širine 36 mm i 12 mm. Našivena
je tako da obavija prvu polovinu rukava; prvo vrpca širine 36 mm, a zatim
paralelno, na udaljenosti 6 mm, dvije paralelne vrpce, svaka širine 12
mm, između kojih je razmak 6 mm. Na udaljenosti 6 mm prema ramenu od treće
vrpce, vezena su dva prekrižena admiralitetska sidra s dužinom dijagonala
45 mm.

1c) Oznaka na sakou strojno je vezena širine 36 mm i 12 mm. Našivena
je tako da obavija prvu polovinu rukava; prvo vrpca širine 36 mm, a zatim
paralelno, na udaljenosti 6 mm, vrpca širine 12 mm. Na udaljenosti 6 mm
prema ramenu od uže vrpce, vezena su dva prekrižena admiralitetska sidra
s dužinom dijagonala od 45 mm.

1d). Oznaka na sakou strojno je vezena širine 12 mm, našivena je tako
da obavija gornju polovinu rukava u četiri paralelna reda, između kojih
je razmak 6 mm. Na udaljenosti 6 mm prema ramenu od četvrte vrpce, vezena
su dva prekrižena admiralitetska sidra s dužinom dijagonala 45 mm.

1e). Oznaka na sakou strojno je vezena širine 12 mm, našivena je tako
da obavija gornju polovinu rukava u tri paralelna reda, između kojih je
razmak 6 mm. Na udaljenosti 6 mm prema ramenu od treće vrpce, vezena su
dva prekrižena admiralitetska sidra s dužinom dijagonala od 45 mm.

1f). Oznaka na sakou strojno je vezena širine 12 mm, našivena je tako
da obavija gornju polovinu rukava u dva paralelna reda, između kojih je
razmak 6 mm. Na udaljenosti 6 mm prema ramenu od druge vrpce, vezena su
dva prekrižena admiralitetska sidra s dužinom dijagonala 45 mm.

1g). Oznaka na sakou strojno je vezena širine 12 mm, našivena je tako
da obavija gornju polovinu rukava. Na udaljenosti 6 mm prema ramenu, vezena
su dva prekrižena admiralitetska sidra s dužinom dijagonala 45 mm.

1h). Oznaka na sakou strojno je vezena u obliku dva prekrižena admiralitetska
sidra s dužinom dijagonala 45 mm.

2. Za oznake na svečanom ženskom kostimu, svečanom muškom odijelu zimskoj
i ljetnoj jakni te kratkoj jakni do struka, vrijedi odredba iz točke 1a),
1b), 1c), 1d), 1e), 1f), 1g) i 1h) stavka 1. ovoga članka.

Članak 18.

Za službenike iz članka 3. ovoga Pravilnika utvrđuje se sljedeća oznaka
koju su dužni nositi na kravati:

Na srednjoj visini 300 mm od vrha kravate utkane su paralelno, pod kutem
od 450 od okomice smjera kazaljke na satu, plava, bijela i crvena vrpca,
svaka širine 1 mm. Paralelno s crvenom vrpcom na udaljenosti 8 mm, odnosno
paralelno s plavom vrpcom na udaljenosti 3 mm, utkan je po jedan niz prekriženih
admiralitetskih sidara, dužine dijagonala 20 mm. Središnje sidro u donjem
nizu je srebrne boje, dok su ostala plave boje (boje kravate).

Članak 19.

Službenici iz članka 3. ovoga Pravilnika dužni su nositi na zimskoj
mornarskoj majici, ljetnoj mornarskoj majici, kišnom odijelu i kombinezonu,
na leđima natpis Lučka kapetanija (štampanim slovima - visina slova 100
mm), a na prednjoj strani u visini prsa, oznaku istog oblika kao na kapi
te kapi-tanjurači, dužine stranica istostraničnog trokuta 70 mm.

Članak 20.

Izgled oznaka propisan ovim Pravilnikom otiskan je u prilogu 1. ovoga
Pravilnika i čini njegov sastavni dio.

IV. ZNAČKA

Članak 21.

Službenici i namještenici iz članka 3. ovoga Pravilnika dužni su nositi
značku kako slijedi:

- na sakou (ženskom);

- na kratkoj jakni do struka;

- na svečanom ženskom kostimu;

- na svečanom muškom odijelu.

Članak 22.

Značka je pravokutnog oblika, dimenzija 60 ´
15 mm. Na prednjoj strani značke je upisano ime i prezime te službeničko
zvanje.

Članak 23.

Značku izdaje ministarstvo ovlašteno za poslove pomorstva.

Članak 24.

Službenik iz članka 3. ovoga Pravilnika, koji izgubi značku ili na drugi
način ostane bez značke, dužan je o tome izvijestiti neposrednog nadređenoga.

Službenik iz stavka 1. ovoga članka snosi troškove nabave nove značke,
osim u slučaju kada nije ostao bez iste osobnom krivnjom.

Članak 25.

Službenici iz članka 3. ovoga Pravilnika dužni su vratiti značku neposrednom
nadređenom kad im prestaje dužnost temeljem koje su značku dobili.

Neposredni nadređeni iz stavka 1. ovoga članka dužan je primljenu značku
dostaviti ovlaštenoj službi ministarstva ovlaštenog za poslove pomorstva.

V. OZNAKE ZVANJA

Članak 26.

Oznaka zvanja se utvrđuje prema radnom mjestu službenika, odnosno namještenika
iz članka 3. ovoga Pravilnika.

Članak 27.

Službenici iz članka 3. ovoga Pravilnika dužni su nositi oznake zvanja
kako slijedi:

1. Ravnatelj Uprave za pomorstvo - za oznaku vrijedi odredba članka
15.; članka 16. stavka 1. točke 1a), stavka 2.; članka 17. stavka 1. točke
1a), stavka 2.; članka 18. i članka 19. ovoga Pravilnika.

2. Lučki kapetan i načelnik odjela sigurnosti plovidbe Uprave za pomorstvo
- za oznaku vrijedi odredba članka 15.; članka 16. stavka 1. točke 1b),
stavka 2.; članka 17. stavka 1. točke 1b), stavka 2.; članka 18. i članka
19. ovoga Pravilnika.

3. Načelnici Odjela pri lučkoj kapetaniji i viši inspektor - za oznaku
vrijedi odredba članka 15. stavka 1.; članka 16. stavka 1. točke 1c), stavka
2.; članka 17. stavka 1. točke 1c), stavka 2.; članka 18. i članka 19.
ovoga Pravilnika.

4. Savjetnik, inspektor - za oznaku vrijedi odredba članka 15. stavka
1.; članka 16. stavka 1. točke 1d), stavka 2.; članka 17. stavka 1. točke
1d), stavka 2.; članka 18. i članka 19. ovoga Pravilnika.

5. Kapetan ispostave (VI. stupanj stručne spreme i IV. stu-
panj stručne spreme) - za oznaku vrijedi odredba članka 15. stavka 1.;
članka 16. stavka 1. točke 1e), stavka 2.; članka 17. stavka 1. točke 1e),
stavka 2.; članka 18. i članka 19. ovoga Pravilnika.

6. Pristav II. vrste zvanja - za oznaku vrijedi odredba članka 15. stavka
1.; članka 16. stavka 1. točke 1f), stavka 2.; članka 17. stavka 1. točke
1f), stavka 2.; članka 18. i članka 19. ovoga Pravilnika.

7. Pristav III. vrste zvanja - za oznaku vrijedi odredba članka 15.
stavka 1.; članka 16. stavka 1. točke 1g), stavka 2.; članka 17. stavka
1. točke 1g), stavka 2.; članka 18. i članka 19. ovoga Pravilnika.

Namještenici iz točke 3. članka 3. ovoga Pravilnika dužni su nositi
oznaku zvanja iz članka 15. stavak 1.; članka 16. stavak 1. točka 1h),
stavak 2. i članka 17. stavak 1. točka 1h), stavak 2.

Članak 28.

Svaki službenik i namještenik ima pravo na;

- jedan svečani ženski kostim u dvije godine;

- jedno svečano muško odijelo u dvije godine;

- jedan sako (ženski) svake godine;

- jednu kratku jaknu do struka (mušku) svake godine;

- jednu zimsku i ljetnu jaknu u dvije godine;

- jedan prsluk bez rukava u dvije godine;

- dvije suknje svake godine;

- dvoje hlače svake godine;

- dva kombinezona svake godine;

- dva para cipela svake godine;

- četiri bluze dugih rukava i kratkih rukava svake godine;

- četiri košulje dugih rukava i kratkih rukava svake godine;

- četiri zimske i ljetne mornarske majice svake godine.

Kapa, kapa-tanjurača, vunena kapa, kaciga, kravata, kišno odijelo, opasač,
vunene rukavice, čizme i čarape zamjenjuju se nakon većeg oštećenja ili
potpunog uništenja, odnosno nakon dotrajalosti.

Članak 29.

Ukoliko veće oštećenje ili potpuno uništenje dijela službene odore iz
stavka 2. članka 28. ovoga Pravilnika nije nastalo kao posljedica nošenja
za vrijeme obnašanja službene dužnosti, odnosno obavljanja posebnih zadataka
službenika, odnosno namještenika, izdat će se novi dio na trošak službenika,
odnosno namještenika.

Članak 30.

Službenik i namještenik iz članka 3. ovoga Pravilnika kojemu je prestao
radni odnos u ministarstvu, odnosno koji je raspoređen na drugo radno mjesto
u ministarstvu, dužan je službenu odoru vratiti ili, ako je zadržava, isplatiti
primjereno njenoj vrijednosti na dan plaćanja.

Kod prestanka radnog odnosa radi smrti službenika, odnosno namještenika
ili odlaska u mirovinu, službena odora može se zadržati bez naplate.

Članak 31.

Lučki kapetan obvezan je organizirati nadzor u svezi s namjenskim korištenjem,
skladištenjem, čuvanjem i popisom službenih odora i značaka službenika
i namještenika, iz članka 3. ovoga Pravilnika.

Članak 32.

O izdanim službenim odorama i značkama vodi se popis u ministarstvu.

Sadržaj popisa iz stavka 1. ovoga članka utvrđuje ministar ministarstva
ovlaštenog za poslove pomorstva.

Članak 33.

Nepropisno nošenje ili nenošenje službenih odora i značke propisano
ovim Pravilnikom predstavlja povredu službene dužnosti.

Članak 34.

Danom stupanja na snagu ovoga Pravilnika prestaje važiti Pravilnik o
službenoj odjeći koju nose inspektori sigurnosti plovidbe i drugi radnici
lučke kapetanije i kapetanije pristaništa ("Narodne novine", br. 46/88).

Članak 35.

Ovaj Pravilnik stupa na snagu 31. prosinca 1998. godine.

Klasa: 011-01/98-4/19
Urbroj: 530-02-98-3
Zagreb, 9. prosinca 1998.

Ministar
**mr. Željko Lužavec**, v.r.

![](dodaci/1998/2001-01.gif)

![](dodaci/1998/2001-02.gif)

Namještenik

![](dodaci/1998/2001-03.gif)

Pristav III. vrste zvanja

![](dodaci/1998/2001-04.gif)

Pristav II. vrste zvanja

![](dodaci/1998/2001-05.gif)

Kapetan ispostave

![](dodaci/1998/2001-06.gif)

Savjetnik
  Inspektor

![](dodaci/1998/2001-07.gif)

Načelnik odjela pri lučkoj kapetaniji
Viši inspektor

![](dodaci/1998/2001-08.gif)

Lučki kapetan
 Načelnik odjela sigurnosti plovidbe
 Uprave za pomorstvo

![](dodaci/1998/2001-09.gif)

Ravnatelj Uprave pomorstva

Pravilnik, NN 162/1998-2001
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)